Wat nou van die beloftes oor pluimvee, Cyril? | Netwerk24
Deur Elvira Wood 28 Februarie 2020 17:26
Twee weke ná pres. Cyril Ramaphosa se staatsrede is daar nog geen teken van nuwe tariewe op ingevoerde bevrore hoenderporsies nie.Foto: Bloomberg
Dit is omdat daar twee weke ná die staatsrede nog geen woord gerep is oor nuwe invoertariewe op pluimveeprodukte nie.
Ramaphosa het op 13 Februarie gesê: "Ons sal binne twee weke 'n nuwe tariefaanpassing vir die invoer van pluimvee instel om die plaaslike bedryf te ondersteun."
Melinda Shaw, woordvoerder van FairPlay, het Vrydag gesê daar het nou, meer as twee weke later, nog niks gebeur nie.
FairPlay en die Suid-Afrikaanse Pluimveevereniging (Sapa) probeer lank reeds om die regering te oortuig om 'n invoertarief van 82% op ingevoerde hoenderborsies te plaas, asook op hoenderagterkwarte. Die tariewe is tans onderskeidelik 12% en 37%.
Sapa sê ook daar is nog geen bewyse dat daar aan die nodige gesondheidsvereistes voldoen word wanneer bevrore hoenderstukke van veral Brasilië ingevoer word nie.
Die Suid-Afrikaanse Nasionale Verbruikersunie (Sancu) en EBieSA, wat die aansoek teenstaan, sê hul navorsing wys dat die prys van hoender met soveel as 32% kan styg as tariewe verhoog word soos wat Sapa versoek.
EBieSA, 'n organisasie wat 105 swart invoerders in die bedryf verteenwoordig, sê die produkte is veilig en is goed vir die plaaslike sektor.
Die Brasiliaanse vereniging vir diereproteïene (BVDP) het in 2019 in 'n verklaring gesê Suid-Afrika kan bloot nie genoeg hoender produseer om aan die plaaslike vraag te voldoen nie en dít is waarom die vleis ingevoer moet word.